परिकल्पना का हिंदी चिटठा विश्लेषण -२००९ शुरू करने से पूर्व मेरे मन में यह ख्याल आया था कि विश्लेषण की समाप्ति के पश्चात् दक्षिण अफ़्रीकी ब्लॉग पुरस्कार की तरह एक बड़ा आयोजन लखनऊ में कराऊं और उस आयोजन में ऑनलाइन कैलेण्डर वर्ष के लिए हिन्दी चिट्ठा पुरस्कार प्रदान किये जाएँ ।भीड़ से सराबोर समारोह स्थल हो और देश-विदेश से आए हुए अंतिम दौर के प्रतिभागी व इसमें रुचि रखने वाले चिट्ठाकार शामिल हो । समारोह पूरी तरह अनौपचारिक हो , जैसा कि चिट्ठाकार समुदाय से उम्मीद की जाती रही है और सम्मान समारोह से पहले और बाद में साथी चिट्ठाकारों, मीडिया तथा वेब में रुचि रखने वालों को सौहार्दपूर्ण वातावरण में आपसी वार्तालाप के लिए ढेरों समय मिले । बड़ी संख्या में लोग उपस्थित हों । चिट्ठाकारों को कुछ विशिष्ट और नामचीन चिट्ठों के चिट्ठाकारों से मिलने का अवसर प्राप्त हो और नए चमत्कृत करने वाले शख्सियतों से परिचय भी हो ॥ इस समारोह में वर्ष का सर्वश्रेष्ठ भारतीय हिंदी चिट्ठा / हास्य और व्यंग्य के लिए सर्वश्रेष्ठ चिट्ठा /सर्वश्रेष्ठ विदेशी हिंदी चिटठा/सर्वश्रेष्ठ भारतीय हिंदी राजनीतिक चिट्ठा /सर्वश्रेष्ठ भारतीय हिंदी नव चिट्ठा अदि का चुनाव करते हुए अंग वस्त्र , स्मृति चिन्ह , सम्मान पत्र और नकद राशी के साथ भव्य समारोह में प्रदान किये जाएँ ।